钦定古今图书集成/明伦汇编/氏族典/第109卷 > 《廖用贤尚友录》 > 崔骃
## 钦定古今图书集成/明伦汇编/氏族典/第109卷 > 《廖用贤尚友录》 > 崔骃

按《后汉书崔骃传》：“骃字亭伯，涿郡安平人。博学有伟
才，善属文。少游太学，与班固、傅毅同时齐名。常以典
籍为业，未遑仕进之事。元和中，肃宗始修古礼，巡狩
方岳，骃上《四巡颂》以称汉德，辞甚典美。帝雅好文章，
见骃《颂》，谓侍中窦宪曰：‘卿宁知崔骃乎’？对曰：‘班固数
为臣说之，然未见也’。帝曰：‘试请见之’。骃由此候宪，宪”
屣履迎门，遂揖入为上客。及宪为车骑将军，辟骃为
掾。宪擅权骄恣，骃数谏之。及出击匈奴，道路愈多不
法。骃为主簿，前后奏记数十，指切长短。宪不能容，稍
疏之。因察骃高第，出为长岑长。骃自以远去，不得意，
遂不之官而归。永元四年，卒于家。